Folketing
1999-05-27

Både statsministeren og hr. Buksti gjorde meget ud af at trække de store linjer op i europadebatten, og det skal begge socialdemokratiske talere, statsminister og ordfører, have mange tak for. Statsministeren begrundede sin prioritering i talen i dag med at sige, at det, der sker nu - og det er selvfølgelig krigen og det, der foregår i Europa - er meget vigtigere end så meget andet. Hr. Buksti understregede, at Europa-Parlamentsvalget drejer sig om politiske valg, ikke om personers show, småting, og, hvis jeg må have lov at tilføje, snask. Jeg ville så gerne bede de to fremtrædende socialdemokrater, herunder Socialdemokratiets formand, om at bibringe nogle af de socialdemokratiske europakandidater disse betragtninger. Jeg synes, det ville være velgørende, hvis vi de sidste 14 dage af valgkampen, som jo allerede er godt i gang, kunne blive fri for at høre mere om snask og personer og rejsebilag fra 16 udvalgte danskere og dobbeltmandater osv. osv.